Lukashenko Belarusning Ukrainaga qarshi urushda qatnashish shartini aytdi

Belarus prezidenti Aleksandr Lukashenko Ukraina tomondan provokatsiya bo'lgan taqdirda Belarus urushga qo'shilishini aytdi. Bu haqda “Belta” xabar berdi.
Keltirilishicha, Lukashenko 10 fevral kuni kadrlar bo'yicha qarorlar qabul qilish jarayonida bu bo'yicha ma'lumot bergan.
“Men alangali urush bo'ladi deb o'ylamayman. Agar Ukrainadagi ba'zi aqldan ozgan natsistlar provokatsiya uyushtirmasa, biz jang qilmaymiz”, — deydi Belarus diktatori.
Shuningdek, u mazkur masala yuzasidan hozirda bo'lib o'tayotgan voqealarni yoritish kerakligini aytgan.
“Ular hozir bizni tekshirmoqda: yo havo hududidan vertolyot uchadi, yoki samolyot va yoki dron. Men ularning odamlari chegarani kesib o'tayotgani va hokazolar haqida gapirmayapman. Shuning uchun urush nafaqat OAV ma'lumotlarida davom etmoqda, balki bizga qarshi iqtisodiy urush ham boshlangan”, — deydi Lukashenko.
Ma'lumot uchun, Lukashenko Ukraina bilan chegaraga qo'shin joylashtirilishini e'lon qilgandi.
Avvalroq Ukraina chegarasidagi Rossiya qo'shinining sun'iy yo'ldosh tasvirlari e'lon qilingandi. Shuningdek, Rossiya Ukraina bilan chegaraga qancha harbiy joylashtirgani ochiqlangandi.